Gebalanseerde dieet kan risiko vir borskanker verminder(Foto: Verskaf) “Ongeveer 1 uit 28 vroue sal in hul leeftyd kanker kry, terwyl een uit agt vroue in stedelike gebiede waarskynlik borskanker sal kry.” Só sê dr. Eugene Jooste, radioloog en voormalige voorsitter van die Borskankerbeelding van Suid-Afrika (Breast Cancer Imaging of South Africa). Borskanker is een van die algemeenste kankers wat by Suid-Afrikaanse vroue voorkom. Daarom is dit juis belangrik om gereeld selfondersoeke te doen en ŉ goeie dieet te handhaaf om die ontwikkeling van kankerselle te verminder. “Produkte soos botter, suiwelprodukte en rooivleis bevat versadigde vette wat beperk moet word. Voedsel met baie suiker of verwerkte produkte moet ook eerder vermy word omdat dit nie genoeg vesel bevat nie en estrogeenproduksie in die liggaam verminder,” sê Omy Naidoo, stigter en geregistreerde dieetkundige by Newtricion Wellness. Volgens Naidoo bevat die Mediterreense dieet voedsel wat die risiko’s kan verminder en die liggaam help om kankerselle te beveg. Dié dieet bestaan hoofsaaklik uit vars groente en vrugte, neute, sade, peulgewasse, volgraanprodukte en vis, asook ekstrasuiwer olyfolie. “Mediterreense voedsel het ŉ anti-inflammatoriese uitwerking op die liggaam,” sê Naidoo. “Die ontwikkeling van kanker is dikwels as gevolg van geoksideerde skade – daar is ŉ laegraadse ontsteking wat die proses van kanker opwek of vererger.” “Vars vrugte en groente bevat baie vesel en polifenol wat help om estrogeenvlakke te verlaag, wat ook ŉ belangrike rol in die kankerontwikkelingsproses speel.” Hoewel borskanker geneties oorerflik is, meen kenners dat ŉ swak dieet- en leefstylkeuses soos rook en alkoholmisbruik verder tot die ontwikkeling van borskanker bydra. “Hoewel ander faktore oorweeg moet word, kan ŉ swak dieet- en leefstylkeuses die risiko van borskanker verhoog.”